Majstrovstvá sveta športových automobilov

Majstrovstvá sveta športových automobilov boli preteky športových automobilov, ktorých prvý ročník organizovala Medzinárodná automobilová federácia ( skratka FIA ) v roku 1953. Šampionát existoval do roku 1992. V priebehu tohoto obdobia sa často menil jeho oficiálny názov.

Majstrovstvá sveta športových automobilov vo vytrvalostných pretekoch boli popri majstrovstvách sveta monopostov F1 na pretekoch Grand Prix a majstrovstvách sveta v automobilových súťažiach rely najvýznamnejšou sériou v automobilovom športe. V rokoch 1953 - 1984 sa do hodnotenia šampionátu klasifikovali značky (výrobcovia, konštruktéri) športových pretekových automobilov, v rokoch 1985 - 1992 sa namiesto značiek klasifikovali tímy športových pretekových automobilov a v rokoch 1981 - 1992 sa samostatne klasifikovali aj jazdci. Športové pretekové automobily sa delili do dvoch hlavných kategórií: prototypy a GT automobily. Najvýznamnejšími vytrvalostnými pretekmi boli preteky 24 hodín Le Mans.